[{"text_idx": "#000000", "text": "Surprizoj en la fermo de la jubilea kongreso"}, {"text_idx": "#000001", "text": "Denove plenis la salono Zamenhof por la Solena Fermo de la centa Universala Kongreso de Esperanto. Post bonvenigo, prezento de podianoj kaj agnosko pri la c\u0302eesto de la slovaka ambasadoro al Belgio kaj la urbestro de Nitro, nia sekvajara kongresurbo, okazis silenta ekstaro pro forpasintaj Honoraj Membroj kaj membroj de la Honora Patrona Komitato kaj pliaj aktivuloj. Sekvis raportoj de estraranoj pri la kongresaj okazaj\u0302oj lau\u0306 la kategorioj de la Strategia Plano plus junulara resumo:"}, {"text_idx": "#000002", "text": "Konsciigo (Keller): Pri kunsido de la laborgrupo pri eksteraj rilatoj (KRIO), la konsciiga forumo kaj planoj konigi la kongreson tra la mondo."}, {"text_idx": "#000008", "text": "Post muzika pau\u0306zo Usui Hiroyuki prezentis la kongresteman teamon: Elizabeth Schwarzer kaj Sergio Pau\u0306lo Viana. Li skizis la prezentaj\u0302ojn en la sesioj de la kongresa temo, inter ili de Ilona Koutny kaj Giridhar Rao. Usui Hiroyuki lau\u0306tlegis la proponatan Kongresan Rezolucion kiu estis konfirmita per aplau\u0306do. El tio ni eksciis, ke la fina alig\u0302nombro estis 2695 kongresanoj el 82 landoj."}, {"text_idx": "#000009", "text": "Kvardeko da infanoj kaj prizorgintoj de la Internacia Infana Kongreseto (IIK) venis podien kaj faris kantajn kaj aliajn salutojn."}, {"text_idx": "#000010", "text": "Denove stare kaj sen notoj estis liverita la ferma alparolo de prezidanto Mark Fettes, komencita per klarigo, ke la fermo malsamas al la Inau\u0306guro, c\u0302ar estas pli klare \u201cnia familia afero\u201d. Li aludis al tiu sento de proksimeco kiu estig\u0302is, kaj kiu iru kun la kongresintoj hejmen. Li skizis sian historion c\u0302e UK kun la unua partopreno en Vankuvero en 1984, komentante ke c\u0302e tia nova sperto povas esti pene orientig\u0302i en la bunto. Sed unua kongreso estas grava pas\u0302o de eniro en nian komunumon. Kiel novulo, li tendencis esti senpacienca \u2013 volis enkonduki multon novan por sproni la aktivularon. Li restas senpacienca kaj konservas ambiciajn celojn por la Asocio, kaj g\u0302uste tio pelis lin al kandidatig\u0302o por la gvida rolo de prezidanto: \u201cGravas adapti nin al la bezonoj kaj fluoj de la dudekunua jarcento\u201d. Kun la paso de jaroj, li pli aprezas la kongresan tradicion, la kunig\u0302on de amikoj. Kiel diris la rezolucio: \u201cproksimig\u0302o ne nur de la kapoj, sed ankau\u0306 de la koroj\u201d. Estis elementoj novaj kaj unikaj en la nuna kongreso \u2013 amalgamo de tradicio kaj novigoj. Forto de UEA, iusenca miraklo \u2013 kiel pri Esperanto mem \u2013 estas g\u0302ia kapablo oferti tegmenton por vasta gamo da deziroj, por samideanoj kaj malsamideanoj. Personigita ekzemplo de la teno de tiuj valoroj, estas nia nuna, emeritig\u0302onta G\u0302enerala Direktoro, Osmo Buller. Li havas enciklopedian konon de UEA kaj la movado. Fettes agnoskis apreze lian oficistecon tra 30 jaroj, el kiuj 17 kiel G\u0302enerala Direktoro, prezentante al li florbukedon kaj la j\u0302us aperintan libron Historio de la esperanta literaturo. Ferme, li anoncis monkolektadon por la sesa Afrika Kongreso de Esperanto, okazonta en Burundo en au\u0306gusto 2016. La fina saluto: \u201cG\u0302is revido en Nitro!\u201d"}, {"text_idx": "#000011", "text": "Clay Magalha\u0308es (KKS) dankis al la Loka Kongresa Komitato (LKK), kaj vokas ilin sur la podion. C\u0302iu ricevis rozon kaj portis samspecajn kongresmemorajn pajlajn c\u0302apelojn. LKK-prezidanto Xavier Dewidehen resumis la multajn atingojn de la UK. La nomoj de centoj da helpantoj tute plenigis la gigantan malantau\u0306podian ekranon; ankau\u0306 ili estis invititaj iri podien."}, {"text_idx": "#000013", "text": "Post kantado de la Himno, la prezidanto proklamis la centan UK fermita. Venis al fino tiu lau\u0306dinda realigo de nia centa, jubilea kongreso."}]